‘Bonnie en Clyde’ skuldig aan moord op 71-jarigeCraig Smeddle en sy vrou, Bridget, wat deur plaaslike media “Bonnie en Clyde” gedoop is (Foto: Craig Smeddle, Google+) Craig Smeddle en sy vrou, Bridget, wat deur plaaslike media “Bonnie en Clyde” gedoop is, is Dinsdag in die Wes-Kaapse hooggeregshof skuldig bevind aan die moord op die 71-jarige Robert Symons. “Die egpaar is skuldig bevind op al sewe aanklagte teen hulle, waaronder moord met voorbedagte rade,” het Eric Ntabazalila, woordvoerder van die Nasionale Vervolgingsgesag (NVG) gesê. Die egpaar het tereg gestaan op aanklagte van moord, roof, twee aanklagte van bedrog, vervalsing en dwarsboming van die gereg. Craig is ook skuldig bevind op ŉ bykomende aanklag van bedrog. Symons was die opsigter van die kompleks in Table View, Kaapstad, waar die egpaar tuisgegaan het. Hy is die laaste keer lewend gesien op 2 Julie 2014 deur een van die bure. Die polisie het hom twee weke later, op 16 Julie, gedeeltelik geklee met sy gesig na onder, in vlak water in sy bad aangetref. “Die egpaar het Symons vermoor deur hom met ŉ skerp voorwerp te steek, hom met ŉ stomp voorwerp oor die kop te slaan en hom met ŉ skoenveter te wurg,” het Ntabazalila verduidelik. “Hulle het verskeie items van hom gesteel, waaronder ŉ Ryobi-kantsnyer, ŉ rekenaarmonitor, ŉ Nokia-selfoon, ŉ stel kabels en sy Hyundai Getz.” Hy het gesê die egpaar het die items verkoop. Hulle het ook sy handtekening op verskeie dokumente vervals in ŉ poging om sy motor aan ŉ staatsgetuie te verkoop. Hulle het ook probeer om die staatsgetuie te oorreed om oor hul identiteit te jok ná hul inhegtenisneming. Craig se bykomende aanklag van bedrog hou verband daarmee dat hy op 8 Maart 2014 een van die oorledene se tjeks met ŉ vervalste handtekening wou aanbied aan Standard Bank. Regter Judith Cloete het gesê die staat, wat deur advokaat Bronwen Hendry-Sidaki en adv. Tillette Berry verteenwoordig is, het sy saak bo redelike twyfel bewys. “Die enigste gevolgtrekking wat gemaak kan word, is dat die beskuldigdes doelbewus die oorledene vermoor het, hom van sy eiendom wou beroof en dit vir finansiële gewin wou verkoop en dit gedoen het. Hulle het dit vooraf beplan. Hulle het saamgesweer om die misdade te pleeg en deurgaans saam opgetree.” Ntabazalila het gesê die egpaar word op 26 Julie gevonnis. Hulle dien reeds elk 15 jaar tronkstraf uit vir die moord op Edwin Obiano wie hulle in Julie 2011 in Observatory vermoor het. Volgens die klagstaat het die beskuldigdes albei ŉ geskiedenis van ernstige dwelmmisbruik, spesifiek heroïen. “Die staat sal die hof versoek om hulle lewenslange tronkstraf op te lê,” het hy bygevoeg.